Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη δεύτερη τροποποίηση της οδηγίας 89/655/ΕΟΚ σχετικά με τις ελάχιστες απαιτήσεις ασφάλειας και υγείας για τη χρησιμοποίηση εξοπλισμών εργασίας από τους εργαζομένους κατά την εργασία. (2η ειδική οδηγία κατά την έννοια του άρθρου 16 της οδηγίας 89/391/ΕΟΚ)

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A) Κυρια σημεια

1. Το Νοέμβριο του 1998 η Επιτροπή υπέβαλε πρόταση οδηγίας για τη δεύτερη τροποποίηση της οδηγίας 89/655/ΕΟΚ [1] σχετικά με τις ελάχιστες απαιτήσεις ασφάλειας και υγείας για τη χρησιμοποίηση εξοπλισμών εργασίας από τους εργαζομένους κατά την εργασία [2].

[1] ΕΕ L 393 της 30.12.1989, σ. 13 που τροποποιήθηκε από την οδηγία 95/63/ΕΚ, ΕΕ L 335 της 30.12.1995, σ.28.

[2] ΕΕ C 247E της 31.08.1999, σ. 23.

Ύστερα από την έναρξη ισχύος της συνθήκης του Άμστερνταμ η νομική βάση είναι όχι πλέον το πρώην άρθρο 118Α, αλλά το άρθρο 137 παράγραφος 2 και η διαδικασία λήψης αποφάσεων άλλαξε και χρησιμοποιείται η συναπόφαση.

2. Η Οικονομική και Κοινωνική Επιτροπή υπέβαλε τη γνώμη της στις 24 Μαρτίου 1999 [3].

[3] ΕΕ C 138 της 18.05.1999, σ. 30.

Η Επιτροπή των Περιφερειών δήλωσε με επιστολή της στο Συμβούλιο της 23ης Νοεμβρίου 1999 ότι δεν θα εξέδιδε γνώμη για το εν λόγω θέμα.

3. Στις 21 Σεπτεμβρίου 2000 το Ευρωπαϊκό Κοινοβούλιο ενέκρινε 21 τροπολογίες σε πρώτη ανάγνωση. Κατόπιν τούτου η Επιτροπή τοποθετήθηκε σχετικά με καθεμία από τις τροπολογίες διευκρινίζοντας ποιες μπορούσε να κάνει δεκτές και ποιες όχι.

Λαμβάνοντας υπόψη τις εξελίξεις αυτές η Επιτροπή υποβάλλει την παρούσα τροποποιημένη πρόταση.

4. Οι τροποποιήσεις της Επιτροπής είναι δύο ειδών :

Μια πρώτη σειρά τροποποιήσεων αφορά τις τυπικές τροποποιήσεις ύστερα από την έναρξη ισχύος της συνθήκης του Άμστερνταμ.

Μια δεύτερη σειρά προκύπτει από τις τροπολογίες του Ευρωπαϊκού Κοινοβουλίου που έκανε δεκτές - εξ ολοκλήρου ή εν μέρει - η Επιτροπή σε ολομέλεια.

B) Εξηγηση των κυριοτερων τροποποιησεων

1. Αξιολόγηση των κινδύνων

Η αξιολόγηση των κινδύνων πριν από την έναρξη εργασιών σε ύψος είναι το κύριο στοιχείο της πρόληψης και πραγματοποιείται σύμφωνα με το άρθρο 6 της οδηγίας 89/391/ΕΟΚ [4] και το άρθρο 3 της οδηγίας 89/655/ΕΟΚ [5].

[4] ΕΕ L 183 της 29.06.1989, σ. 1.

[5] ΕΕ L 393 της 30.12.1989, σ. 13 που τροποποιήθηκε από την οδηγία 95/63/ΕΚ, ΕΕ° L 335 της 30.12.1995, σ.28.

Η τροπολογία 10 σύμφωνα με την οποία η χρήση κλιμάκων προϋποθέτει την αξιολόγηση των κινδύνων, έγινε δεκτή με την επιφύλαξη της αναδιατύπωσης του σημείου 4.1.2 του παραρτήματος υπό την προαναφερόμενη έννοια.

2. Κατάρτιση των εργαζομένων

Η εξειδικευμένη και κατάλληλη κατάρτιση των εργαζομένων είναι θεμελιώδης για την πρόληψη των εργατικών ατυχημάτων που οφείλονται σε πτώσεις από ύψος. Έτσι, οι τροπολογίες 5, 16 και 19 έγιναν δεκτές με την επιφύλαξη της αναδιατύπωσης της 8ης αιτιολογικής σκέψης και των σημείων 4.3.2 και 4.3.6 του παραρτήματος με στόχο την ευθυγράμμιση των εννοιών της κατάρτισης και της αρμοδιότητας στο σύνολο των υφιστάμενων κειμένων του εν λόγω τομέα.

Έτσι, στο σημείο 4.3.6 του παραρτήματος γίνεται σαφής αναφορά στο άρθρο 7 της αρχικής οδηγίας.

3. Επίπεδο ασφάλειας/κινδύνου

Η Επιτροπή έκανε δεκτές τις τροπολογίες 9 και 12 (εν μέρει) που ενισχύουν το κείμενο στα σημεία 4.1.1 («διατήρηση του υψηλότερου δυνατού επιπέδου ασφάλειας ») και 4.1.4 («ελαχιστοποίηση των ενυπαρχόντων κινδύνων»).

4. Διευκρινίσεις και βελτιώσεις τεχνικής φύσης

Ορισμένες τροποποιήσεις στοχεύουν στο να δώσουν μεγαλύτερη σαφήνεια και ακρίβεια στο κείμενο. Οι τροπολογίες 2 και 3 σχετικά με την 5η και 6η αιτιολογική σκέψη καθώς και, ύστερα από αναδιατύπωση των σημείων 4.2.1 και 4.3.4 του παραρτήματος, οι τροποποιήσεις 13 και 18, έγιναν δεκτές από την Επιτροπή.

Ύστερα από τις τροπολογίες 14, 15, 17 και 20, η Επιτροπή εισήγαγε τις ακόλουθες τροποποιήσεις τεχνικής φύσης σχετικά με :

-Την υπέρβαση του επιπέδου πρόσβασης από τις κλίμακες πρόσβασης (παράρτημα 4.2.2),

-Τη χειρωνακτική μεταφορά φορτίου στις κλίμακες (παράρτημα 4.2.3),

-Την αντιστήριξη των ικριωμάτων (παράρτημα 4.3.3),

-Την ενεργοποίηση διατάξεων παρεμπόδισης της ολίσθησης κυλιόμενων ικριωμάτων (παράρτημα 4.3.3) και

-Την αποσυναρμολόγηση και την επανατοποθέτηση διατάξεων συλλογικής προστασίας έναντι των πτώσεων κατά τη διάρκεια ειδικών έργων (παράρτημα 4.3.7).

Η Επιτροπή έκανε επίσης δεκτή την τροπολογία 11 που διαγράφει ένα ασαφές μέρος του σημείου 4.1.3 του παραρτήματος και το αντικατέστησε με ένα πιο σαφές κείμενο σχετικά με την παροχή βοήθειας σε περίπτωση ανάγκης κατά τη διάρκεια χρησιμοποίησης τεχνικών πρόσβασης και τοποθέτησης χρησιμοποιώντας σχοινιά.

5. Οι ανεξάρτητοι επαγγελματίες

Η Επιτροπή έκανε δεκτή την τροπολογία 4 υπό τη μορφή μιας νέας 7ης αιτιολογικής σκέψης με στόχο την ανεύρεση λύσης η οποία να καλύπτει όλους τους παρεμβαίνοντες, συνεπώς και τους ανεξάρτητους επαγγελματίες κατά τη διάρκεια εργασιών σε ύψος.

Επειδή η συνθήκη δεν επιτρέπει την παρέκκλιση από το κείμενο της οδηγίας 92/57/ΕΟΚ [6], η Επιτροπή προετοιμάζει πρόταση σύστασης του Συμβουλίου για το εν λόγω θέμα.

[6] ΕΕ L 245 της 26.08.1992, σ. 6.

6. Τροπολογίες που απορρίπτονται εξ ολοκλήρου ή εν μέρει

Οι τροπολογίες 6 (9η αιτιολογική σκέψη) και 7 (άρθρο 2, παράγραφος 3) δεν έγιναν δεκτές επειδή στοχεύουν στην τροποποίηση πρότυπων κειμένων τα οποία έχουν ήδη γίνει δεκτά επανειλημμένως.

Η Επιτροπή δεν έκανε δεκτή τη νέα αιτιολογική σκέψη που προτείνεται με την τροπολογία 1 επειδή κρίνει ότι καλύπτεται ήδη από το σημερινό κείμενο. Παρομοίως ένας ορισμός στην αρχή του σημείου 4.1 του παραρτήματος σχετικά με τις διατάξεις προστασίας έναντι των πτώσεων (τροπολογία 8) δεν κρίθηκε αναγκαία, αλλά η Επιτροπή προχώρησε στην εναρμόνιση του όρου σε όλο το κείμενο. Για τους ίδιους λόγους η Επιτροπή κρίνει ότι η οδηγία 92/57/ΕΟΚ καλύπτει επαρκώς ό,τι προτείνεται με την τροπολογία 21 σχετικά με τη σήμανση στα ικριώματα.

Στην τροπολογία 12 (σημείο 4.1.4 του παραρτήματος) η Επιτροπή κρίνει ότι η έγκριση από αρμόδιο πρόσωπο είναι μέτρο υπερβολικά γραφειοκρατικό και επιβάλλει υπερβολικά βάρη στις επιχειρήσεις. Το ίδιο ισχύει για την εμπόδιση της πρόσβασης στα μη εξουσιοδοτημένα άτομα σε κάθε διακοπή της εργασίας.

Στην τροπολογία 17, η σήμανση των αντιολισθητικών διατάξεων των κυλιόμενων ικριωμάτων δεν κρίνεται ως βελτίωση της ασφάλειας (σημείο 4.3.3 του παραρτήματος).

1998/0327 (COD)

Τροποποιημένη πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη δεύτερη τροποποίηση της οδηγίας 89/655/ΕΟΚ σχετικά με τις ελάχιστες απαιτήσεις ασφάλειας και υγείας για τη χρησιμοποίηση εξοπλισμών εργασίας από τους εργαζομένους κατά την εργασία. (2η ειδική οδηγία κατά την έννοια του άρθρου 16 της οδηγίας 89/391/ΕΟΚ) (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ίδρυσης της Ευρωπαϊκής Κοινότητας, και ιδίως το άρθρο 137, παράγραφος 2,

την πρόταση της Επιτροπής [7] που υποβλήθηκε ύστερα από διαβούλευση με τη Συμβουλευτική Επιτροπή για την Ασφάλεια, την Υγιεινή και την Προστασία της Υγείας στο Χώρο Εργασίας,

[7] ΕΕ C ... της .....................

τη γνώμη της Οικονομικής Κοινωνικής Επιτροπής [8],

[8] ΕΕ C 138 της 18.5.1999, σ. 30.

Ύστερα από διαβούλευση με την Επιτροπή των Περιφερειών [9],

[9] Η Επιτροπή των Περιφερειών δήλωσε με επιστολή της την 23η Νοεμβρίου 1999 ότι δεν θα εξέδιδε γνώμη σχετικά με αυτή την πρόταση οδηγίας.

αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης .

εκτιμώντας τα εξής :

(1) το άρθρο 137, παράγραφος 2 της συνθήκης προβλέπει ότι το Συμβούλιο μπορεί να εκδίδει μέσω οδηγίας, τις ελάχιστες απαιτήσεις, ιδίως στο χώρο εργασίας, για την εγγύηση ενός καλύτερου επιπέδου προστασίας της ασφάλειας και της υγείας των εργαζομένων.

(2) σύμφωνα με το προαναφερθέν άρθρο, οι οδηγίες αυτές αποφεύγουν την επιβολή διοικητικών, χρηματοοικονομικών και κοινωνικών δεσμεύσεων, τέτοιων που να αντιτίθενται στη δημιουργία και στην ανάπτυξη μικρομεσαίων επιχειρήσεων.

(3) η τήρηση των διατάξεων που προορίζονται να εγγυηθούν ένα καλύτερο επίπεδο ασφάλειας και υγείας κατά τη χρησιμοποίηση των εξοπλισμών εργασίας που διατίθενται για προσωρινές εργασίες σε ύψος είναι ουσιώδης για την διασφάλιση της ασφάλειας και της υγείας των εργαζομένων.

(4) οι διατάξεις που εκδόθηκαν σύμφωνα με το άρθρο 137, παράγραφος 2 δεν αποτελούν εμπόδιο για τη διατήρηση και τη θέσπιση, από κάθε κράτος μέλος, μέτρων ενισχυμένης προστασίας των συνθηκών εργασίας συμβατών με τη συνθήκη.

(5) οι εργασίες σε ύψος δύνανται να εκθέσουν τους εργαζομένους σε ιδιαίτερα υψηλούς κινδύνους ως προς την ασφάλεια και την υγεία τους, ιδίως σε κινδύνους πτώσης από ύψος και σε σοβαρά εργατικά ατυχήματα υπεύθυνα για το υψηλό επίπεδο επιζήμιων και μάλιστα θανατηφόρων ατυχημάτων.

(6) ο εργοδότης που προβλέπει την εκτέλεση προσωρινών εργασιών σε ύψος πρέπει να επιλέγει τους κατάλληλους εξοπλισμούς οι οποίοι προσφέρουν επαρκή προστασία έναντι των κινδύνων πτώσης από ύψος.

(7) οι ανεξάρτητοι επαγγελματίες και οι εργοδότες ενδέχεται, κατά τη διάρκεια της άσκησης μιας επαγγελματικής δραστηριότητας που ενέχει τη χρησιμοποίηση επαγγελματικού εξοπλισμού με προορισμό την πραγματοποίηση προσωρινών εργασιών σε ύψος, να θέσουν σε κίνδυνο την ασφάλεια και την υγεία των εργαζομένων. στην περίπτωση αυτή πρέπει να αναζητείται λύση η οποία να καλύπτει το σύνολο των προσώπων που συνδέονται με την προετοιμασία, την πραγματοποίηση και την αποπεράτωση των προσωρινών εργασιών σε ύψος.

(8) οι κλίμακες και τα ικριώματα αποτελούν τους συχνότερα χρησιμοποιούμενους εξοπλισμούς για την εκτέλεση προσωρινών εργασιών σε ύψος και ότι, ως εκ τούτου η ασφάλεια και η υγεία των εργαζομένων που εκτελούν αυτό το είδος εργασιών εξαρτώνται σε σημαντικό βαθμό από μια ορθή χρήση των εξοπλισμών αυτών. , ο τρόπος με τον οποίο μπορούν να χρησιμοποιηθούν οι εξοπλισμοί αυτοί από τους εργαζομένους κάτω από τις ασφαλέστερες συνθήκες πρέπει να προσδιορίζεται.συνεπώς είναι απαραίτητη η εξειδικευμένη και κατάλληλη κατάρτιση των εργαζομένων.

(9) η παρούσα οδηγία αποτελεί το πλέον ενδεδειγμένο μέσο για την επίτευξη των επιδιωκομένων στόχων και δεν υπερβαίνει τα αναγκαία για την υλοποίηση των στόχων αυτών.

(10) η παρούσα οδηγία αποτελεί ένα συγκεκριμένο στοιχείο στο πλαίσιο της υλοποίησης της κοινωνικής διάστασης της εσωτερικής αγοράς.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ I

Άρθρο 1

Το κείμενο που περιέχεται στο παράρτημα της παρούσας οδηγίας προστίθεται στο παράρτημα ΙΙ της οδηγίας 89/655/ΕΟΚ.

Άρθρο 2 : Τελικές διατάξεις

1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις ........ (3 έτη μετά την έκδοσή της) και ενημερώνουν αμέσως σχετικώς την Επιτροπή

2. Όταν τα κράτη μέλη εκδίδουν αυτές τις διατάξεις, αυτές περιέχουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Οι τρόποι αυτής της αναφοράς αποφασίζονται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο πρόεδρος Ο πρόεδρος

ΠΑΡΑΡΤΗΜΑ

3.2.8 Εργασίες που περικλείουν κινδύνους πτώσης από ύψος δεν δύνανται να εκτελεσθούν από μη καθοδηγούμενο εξοπλισμό ανύψωσης φορτίων παρά μόνον κάτω από ιδιάζουσες σαφώς αιτιολογημένες περιστάσεις. Στην περίπτωση αυτή οι εργαζόμενοι θα πρέπει να προστατεύονται μέσω ατομικών εξοπλισμών προστασίας από πτώση.

4. Διατάξεις αναφορικά με τη χρησιμοποίηση των εξοπλισμών εργασίας που διατίθενται για την εκτέλεση εργασιών σε ύψος.

4.1 Γενικά

4.1.1 Αν, σε εφαρμογή του άρθρου 6 της οδηγίας 89/391/ΕΟΚ και του άρθρου 3 της παρούσας οδηγίας, προσωρινές εργασίες σε ύψος δεν μπορούν να γίνουν με πλήρη ασφάλεια και κάτω από αποδεκτές εργονομικές συνθήκες και από κατάλληλο χώρο, επιλέγονται οι εξοπλισμοί εργασίας οι πλέον ενδεδειγμένοι για την εξασφάλιση και τη διατήρηση του υψηλότερου δυνατού επιπέδου ασφάλειας καθ' όλη τη διάρκεια της χρησιμοποίησης. Οι διαστάσεις αυτών θα πρέπει να ανταποκρίνονται στη φύση των εργασιών που πρόκειται να εκτελεσθούν και στις προβλεπτές καταπονήσεις καθώς και να επιτρέπουν την ακίνδυνη κυκλοφορία.

Η επιλογή του πλέον ενδεδειγμένου τύπου των μέσων πρόσβασης στις προσωρινές θέσεις εργασίας σε ύψος γίνεται συναρτήσει της συχνότητας κυκλοφορίας, του ύψους και της διάρκειας χρησιμοποίησης. Η επιλογή που θα γίνει θα πρέπει να επιτρέπει την εκκένωση σε περίπτωση επικείμενου κινδύνου. Η διάβαση από ένα μέσο πρόσβασης σε εξέδρες, δάπεδα, εναέριες διόδους και αντιστρόφως δεν μπορεί να δημιουργεί πρόσθετους κινδύνους πτώσης.

4.1.2 Η χρησιμοποίηση κλίμακας ως θέσης εργασίας σε ύψος πρέπει να περιορίζεται στις περιστάσεις κατά τις οποίες δεδομένου του σημείου 4.1.1., η χρησιμοποίηση άλλων ασφαλέστερων εξοπλισμών δεν δικαιολογείται λόγω του χαμηλού επιπέδου κινδύνου καθώς και, είτε λόγω της σύντομης διάρκειας χρησιμοποίησης , είτε λόγω υφιστάμενων χαρακτηριστικών του χώρου που ο εργοδότης δεν δύναται να τροποποιήσει.

4.1.3 Η χρησιμοποίηση τεχνικών πρόσβασης και τοποθέτησης με τη βοήθεια σχοινιών περιορίζεται σε ειδικές περιστάσεις και υπό τις εξής προϋποθέσεις :

-το σύστημα περιλαμβάνει τουλάχιστον δύο σχοινιά εξάρτησης, με ανεξάρτητο σημείο αγκύρωσης για το καθένα.

-καθένα από τα δύο σχοινιά είναι εφοδιασμένο με μηχανισμό ασφαλούς καθόδου σε περίπτωση βλάβης.

-τα εργαλεία και λοιπά εξαρτήματα είναι συνδεδεμένα με την εξάρτυση του εργαζομένου.

-οι εργασίες πρέπει να εκτελούνται με σωστό προγραμματισμό και παρακολούθηση ώστε σε περίπτωση ανάγκης να είναι δυνατή η άμεση παροχή βοήθειας στον εργαζόμενο.

-οι υπόψη εργαζόμενοι διαθέτουν ειδική κατάρτιση για τις προβλεπόμενες εργασίες που περιλαμβάνει τις διαδικασίες διάσωσης.

4.1.4 Σε συνάρτηση με τον τύπο εξοπλισμού εργασίας που επιλέγεται, πρέπει να προσδιορίζονται οι κατάλληλες προφυλάξεις για την ελαχιστοποίηση των ενυπαρχόντων κινδύνων. Σε περίπτωση ανάγκης πρέπει να προβλεφθεί η εγκατάσταση διατάξεων συλλογικής προστασίας από πτώση. Οι διατάξεις αυτές θα πρέπει να έχουν κατάλληλη διαμόρφωση και αντοχή ώστε να αποτρέπονται ή να σταματούν οι πτώσεις από ύψος και να προλαμβάνονται, στο μέτρο του δυνατού, οι τραυματισμοί των εργαζομένων. Οι διατάξεις συλλογικής προστασίας έναντι του ενδεχομένου πτώσης δύνανται να διακόπτονται μόνον στα σημεία πρόσβασης κλίμακας ή κλιμακοστασίου.

4.2 Ειδικές διατάξεις για τη χρησιμοποίηση κλιμάκων

4.2.1 Οι κλίμακες τοποθετούνται κατά τρόπο ώστε να εξασφαλίζεται η σταθερότητά τους κατά τη διάρκεια της χρήσης τους. Τα στηρίγματα των φορητών κλιμάκων εδράζονται σε βάση σταθερή, ανθεκτική, κατάλληλων διαστάσεων και ακίνητη ώστε τα σκαλοπάτια να παραμένουν σε οριζόντια θέση. Οι αναρτημένες κλίμακες , στερεώνονται με ασφαλή τρόπο και εκτός από τις κλίμακες από σχοινί, κατά τρόπο ώστε να μην μετακινούνται και να αποφεύγονται οι κινήσεις αιώρησης.

4.2.2 Η ολίσθηση της βάσης των φορητών κλιμάκων εμποδίζεται κατά τη διάρκεια της χρήσης τους είτε με στερέωση του ανωτέρου ή κατωτέρου σημείου των ορθοστατών είτε με αντιολισθητική διάταξη ή με οιοδήποτε άλλο τρόπο ισοδύναμου αποτελέσματος. Οι κλίμακες πρόσβασης πρέπει να είναι φτιαγμένες έτσι ώστε οι επάνω άκρες τους να υπερβαίνουν επαρκώς το επίπεδο πρόσβασης. Οι κλίμακες που αποτελούνται από πολλά συναρμολογούμενα στοιχεία και οι «πτυσσόμενες» τύπου κλίμακες χρησιμοποιούνται κατά τρόπο ώστε η σχετική ακινητοποίηση των επιπέδων να είναι εξασφαλισμένη. Οι κινητές κλίμακες ακινητοποιούνται πριν από την πρόσβαση του προσωπικού σε αυτές.

4.2.3 Μια κλίμακα πρέπει να χρησιμοποιείται κατά τρόπο ώστε να επιτρέπει ανά πάσα στιγμή στους εργαζομένους να διαθέτουν ασφαλή στήριξη και λαβή. Ιδίως η χειρωνακτική μεταφορά φορτίων πάνω σε μια κλίμακα δεν πρέπει να εμποδίζει την ασφαλή στήριξη.

4.3 Ειδικές διατάξεις σχετικά με τη χρησιμοποίηση των ικριωμάτων

4.3.1 Όταν το σημείωμα υπολογισμού του επιλεγέντος ικριώματος δεν είναι διαθέσιμο ή οι προβλεπόμενες δομικές μορφές δεν προβλέπονται από αυτό, πρέπει να εκτελεσθεί ένας υπολογισμός σταθερότητας.

4.3.2 Συναρτήσει της πολυπλοκότητας του επιλεγέντος ικριώματος, καταρτίζεται ένα σχέδιο συναρμολόγησης, χρησιμοποίησης και αποσυναρμολόγησης από αρμόδιο άτομο. Το σχέδιο αυτό μπορεί να λάβει τη μορφή ενός σχεδίου γενικευμένης εφαρμογής συμπληρούμενου από στοιχεία σχεδίου για τις ειδικότερου χαρακτήρα λεπτομέρειες του επιμέρους σχεδίου.

4.3.3 Τα στοιχεία επαφής του ικριώματος ασφαλίζονται έναντι του κινδύνου ολίσθησης είτε μέσω στερέωσης στην πρόσοψη του στηρίγματος, είτε μέσω αντιολισθητικής διάταξης, είτε με οιοδήποτε άλλον τρόπο ισοδύναμης αποτελεσματικότητας και η φέρουσα επιφάνεια του ικριώματος πρέπει να διαθέτει επαρκή ικανότητα. Τα ικριώματα πρέπει να υποστηρίζονται ώστε να αποφεύγεται η μετατόπισή τους. Τα κυλιόμενα ικριώματα εφοδιάζονται με διατάξεις παρεμπόδισης αθέλητης μετακίνησής τους όταν είναι έτοιμα για χρήση. Κατά την εκτέλεση εργασιών σε ύψος η διάταξη αυτή θα πρέπει να είναι ενεργοποιημένη πριν από την πρόσβαση οιουδήποτε εργαζομένου στο ικρίωμα.4.3.4 Οι διαστάσεις, η μορφή και η διάταξη των δαπέδων ενός ικριώματος πρέπει να είναι οι κατάλληλες για τη φύση της εργασίας, προσαρμοσμένες στα φορτία που πρέπει να φέρουν και να επιτρέπουν την ασφαλή εργασία και κίνηση. Το πάχος τους θα πρέπει να προσφέρει κάθε ασφάλεια όσον αφορά την απόσταση μεταξύ δύο στηριγμάτων και τα φορτία που πρόκειται να φέρουν. Τα δάπεδα των ικριωμάτων συναρμολογούνται κατά τρόπο ώστε τα συστατικά τους μέρη να μην μετακινούνται κατά την ομαλή χρήση. Κανένα επικίνδυνο κενό δεν πρέπει να υφίσταται μεταξύ των στοιχείων των δαπέδων και των κατακόρυφων διατάξεων συλλογικής προστασίας από τις πτώσεις.

4.3.5 Όταν ορισμένα μέρη ενός ικριώματος δεν είναι έτοιμα προς χρήση, ιδίως κατά την συναρμολόγηση, αποσυναρμολόγηση ή κατά τη διάρκεια μετατροπών, τα μέρη αυτά επισημαίνονται με τη βοήθεια προειδοποιητικών σημάτων γενικού κινδύνου και περιορίζονται δεόντως από υλικά στοιχεία που εμποδίζουν την πρόσβαση στη ζώνη κινδύνου σύμφωνα με τους εθνικούς κανόνες ενσωμάτωσης της οδηγίας 92/58/ΕΟΚ.

4.3.6 Τα ικριώματα δεν μπορούν να συναρμολογηθούν, να από- συναρμολογηθούν ή να τροποποιηθούν κατά τρόπο σημαντικό παρά μόνον υπό τη διεύθυνση αρμοδίου προσώπου και από εργαζομένους που έχουν παρακολουθήσει, σύμφωνα με τις διατάξεις του άρθρου 7, κατάλληλη και εξειδικευμένη κατάρτιση σχετικά με τις σχεδιαζόμενες εργασίες κυρίως σε ό,τι αφορά την κατανόηση του σχεδίου συναρμολόγησης, αποσυναρμολόγησης ή μετατροπής του εν λόγω ικριώματος. την ασφάλεια κατά τη συναρμολόγηση, αποσυναρμολόγηση ή μετατροπή του υπόψη ικριώματος. τα μέτρα πρόληψης των κινδύνων πτώσης προσώπων ή αντικειμένων. τα μέτρα ασφάλειας σε περίπτωση μεταβολής των καιρικών συνθηκών που μπορεί να θέσουν σε κίνδυνο την ασφάλεια του εν λόγω ικριώματος.τις προϋποθέσεις όσον αφορά το επιτρεπόμενο φορτίο και κάθε άλλο κίνδυνο που μπορεί να ενέχουν οι προαναφερόμενες δραστηριότητες συναρμολόγησης, αποσυναρμολόγησης και μετατροπής. Το αρμόδιο πρόσωπο και οι ενδιαφερόμενοι εργαζόμενοι διαθέτουν το σχέδιο συναρμολόγησης και αποσυναρμολόγησης που προβλέπεται στο σημείο 4.3.2 του παραρτήματος Ι κατά τη διάρκεια των εργασιών.

4.3.7 Όταν η εκτέλεση μιας ειδικής εργασίας απαιτεί την προσωρινή αφαίρεση μιας διάταξης συλλογικής προστασίας έναντι των πτώσεων, πρέπει να λαμβάνονται αντισταθμιστικά και αποτελεσματικά μέτρα ασφάλειας. Οι εργασίες δεν μπορούν να πραγματοποιηθούν δίχως να έχουν ληφθεί προηγουμένως τα προαναφερόμενα μέτρα. Ύστερα από το οριστικό ή προσωρινό πέρας αυτών των εργασιών, οι διατάξεις συλλογικής προστασίας έναντι των πτώσεων επανατοποθετούνται.